Solidariteit: Minister reguleer ekonomie dood - Solidariteit WêreldSolidariteit Wêreld
Tuis › Mediaverklarings › Solidariteit: Minister reguleer ekonomie dood
Solidariteit: Minister reguleer ekonomie dood
Solidariteit het sy kommer uitgespreek na die nuutste BBP-syfers vandag bekend gemaak is. Volgens Solidariteit is die groei nie genoeg om te vergoed vir die verliese wat deur die staat van inperking veroorsaak is nie, en die minister van handel, nywerheid en kompetisie, Ebrahim Patel, kniehalter verdere groei met onnodige regulasies.
"Alhoewel 4,7%-groei beter as verwag is, moet ons nie vergeet van die 7%-inkrimping van die vorige jaar nie. Terwyl baie ander lande reeds van die ineenstorting van 2020 herstel het, ploeter Suid-Afrika steeds voort terwyl minister Patel die ekonomie dood reguleer. Verder het kapitaalvorming ook met 2,7% gedaal, wat 'n duidelike afkeer in belegging in Suid-Afrika wys," sê Theuns du Buisson, ekonomiese navorser by die Solidariteit Navorsingsinstituut.
Volgens Du Buisson is die oplossing vir Suid-Afrika se benarde posisie minder regulering. Hy voer aan dat dit kommerwekkend is dat sekere industrieë oor die lang termyn steeds krimp terwyl slegs enkele ander floreer. Hy wys ook daarop dat dit veral die meer arbeidsintensiewe bedrywe soos elektrisiteit, vervaardiging en handel is wat die swaarste kry, veral as die nuutste werkloosheidsyfers wat op rekordvlakke is, in ag geneem word.
"Dit is verblydend dat sektore soos die finansiële sektor groei, maar die realiteit is dat die meeste werklose mense ongeskool of halfgeskool is en dus nie deur hierdie sektore in diens geneem word nie. Alhoewel die arbeidsintensiewe mynbousektor wel met 18,1% gegroei het, is dié sektor veral wisselvallig omdat dit deur kommoditeitspryse op die wêreldmark beïnvloed word. Dit is juis by ongeskoolde en halfgeskoolde arbeid waar die grootste nood lê, maar indiensneming word verder bemoeilik met regulasies soos swart ekonomiese bemagtiging en minimumloon.
"Dit is egter nog moontlik om sake om te draai en die ekonomie te hervorm. Onnodige en belemmerende regulasies moet summier geskrap word. Die tyd om infrastruktuurprojekte aan te pak, sou ook nou ryp gewees het indien die staat se jammerlike onbevoegdheid en spandabelrige gewoontes nie in die pad daarvan gestaan het nie. Deur minder te reguleer kan almal die geleentheid kry om deel te word van die opbou van Suid-Afrika in plaas daarvan om tans net saam in die verval te deel," sluit Du Buisson af.